Kapčiamiesčio sovietų karių kapinės

Kapčiamiesčio sovietų karių kapinės – neveikiančios karių kapinės, esančios Lazdijų rajono savivaldybėje, Kapčiamiestyje, Leipalingio g. 8. Tai pavienis objektas, esantis užmiestyje, prie kelio , 0,8 km į pietryčius nuo miestelio centro, 1 km į rytus nuo Kapčiamiesčio tilto. Kapinės patenka į Veisiejų regioninio parko Ilgininkų hidrografinio draustinio teritoriją. 
miniatiūra|200px|left|Antkapių eilė

Kaip vietinės reikšmės istorijos ir memorialinis paminklas, Antrojo pasaulinio karo metais žuvusių Sovietų Sąjungos karių palaidojimo vieta 1993 m. įrašyta į Kultūros vertybių registrą. Pakelės miške įsikūrusi paminklinė teritorija nuo kelio dengiama medžių ir krūmų eile, nutiestas betoninių plytelių takas. Stačiakampis sklypas aptvertas metaline tvorele su gyvatvore. Kapinių priekyje stūkso masyvus, kelių tarpsnių obeliskas, vainikuojamas nedidele smaile su raudona penkiakampe žvaigžde. Jis pastatytas keturkampėje, atraminėmis betono sienelėmis įrėmintoje aikštelėje.

Per karą Kapčiamiestyje vyko intensyvūs mūšiai, miestelis buvo beveik visai sunaikintas. Pokaryje, 5-ajame dešimtmetyje, perkėlus žuvusių sovietinių karių palaikus iš apylinkių laidojimo vietų, įsteigtos sovietinių karių kapinės. 1963 m. duomenimis, paremtais kapinių inventorizacijos byla, šiose kapinėse buvo palaidoti 200 karių palaikai. 

2004 m. Lietuvoje veikianti Rusijos Federacijos ambasada atliko masinės kapavietės teritorijos tvarkymo darbus – šis faktas pažymėtas dvikalbėje granitinėje plokštėje. Buvo įrengti 42 antkapiai su paminklinėmis plokštėmis. Ant jų padaryti 360 pavardžių įrašai bei įrašas rusų kalba „Nežinomas karys“. 

 Šaltiniai 

Kategorija:Lazdijų rajono kapinės
Kategorija:Kapčiamiestis
Kategorija:Karių kapinės Lietuvoje
Kategorija:II pasaulinio karo aukų kapinės Lietuvoje